Dissipel-wees en mense soos jy... - 'N GEMEENTE IN AFRIKA VIR DIE HELE WÊRELD
Dissipel-wees en mense soos jy...
Hierna het Paulus Atene verlaat en na Korinte toe gegaan. Daar het hy vir Akwila, 'n Jood wat in Pontus gebore is, ontmoet. Hy het kort tevore saam met sy vrou, Priscilla, uit Italië daar aangekom, nadat keiser Claudius beveel het dat al die Jode Rome moet verlaat. Paulus het hulle gaan opsoek, en omdat hulle net soos hy tentmakers van beroep was, het hy by hulle ingetrek en saam met hulle gewerk. Maar elke sabbatdag het hy in die sinagoge met die mense geredeneer en Jode en Grieke probeer oortuig.
- Handelinge 18:1-4
Jare gelede doen ek diensjaar vir Christus. Gedurende 2003 stuur ons diensjaar groep ons twee-twee uit na verskillende dele van Suid-Afrika om vir 3 weke lank in hierdie dele te gaan evangeliseer. Ek en my ou vriend Louis word gestuur na die Colesberg distrik.
Dit sou natuurlik baie moeiliker wees om alleen die taak te gaan verrig het. Ons was dankbaar vir mekaar se kameraadskap.
Die drie weke was van die beste herinneringe wat ek daardie jaar beleef het. Paulus was in hierdie teks waarskynlik net so dankbaar vir die mense wat God in sy lewe geplaas het wat soos hy was – tentmakers van beroep.
Dissipel-wees is nie bedoel vir een-een die donker in dwaal nie. Dis bedoel om te deel, maar met dit saam kom die uitdaging van konflik. Daar waar twee of drie saam is sal hulle waarskynlik verskil op 'n stadium oor 'n belangrike saak. Omdat daar soms konflik is, lei dit daartoe dat mense maar soms die dissipel-wees pad alleen aandurf.
Baie mense vermy konflik. Ons sien gereeld in die boek Handelinge dat Paulus ook konflik het met vriende.
Daar waar mens twee-twee gaan, gaan jy op 'n stadium moontlike konflik beleef. Dit was maar dieselfde vir my en Louis ook so toe ons vir drie weke daar in Colesberg die evangelie verkondig het.
Daar is egter belangrike lesse om te leer in hierdie paar kort verse oor hoe om saam met ander die evangelie te verkondig.
Mense soos jy kan jou beter verstaan.
Ons sien dat Paulus by mense woon wat soos Hy is. Gelowig, maar ook tentmakers soos hy. Die "mense soos hy", deel dus sy belange. Tente.
Daar is 'n klomp dinge in die lewe wat nie my passie is nie, maar dan is daar dinge wat wel my passie is. En in daardie dinge soek ek kollegas op. Sekere mense het nie 'n passie vir rugby kyk nie. Dis wonderlik. Nie almal hoef nie. Ander het weer 'n passie vir vinnige karre (nie een van my sterkpunte nie).
So verskil ons. Maar met sekere mense het jy baie in gemeen. Soos toe ek en Louis sendingwerk gedoen het. Ons het uit dieselfde tipe huise gekom. Sy pa en ma was sendelinge in Malawi, en my ouers 'n predikantspaar. Hy het lank in Malawi grootgeword, en ek in Namibië. Ons was albei Afrikaans, en mal oor sport.
In die tye wat jy uitdagings as dissipel beleef, soek mense soos jy. Hulle verstaan jou omdat julle van "dieselfde" plek afkom (nie êrens in Afrika nie). Eerder van dieselfde verwysingsraamwerk.
In my reis as dissipel was dit nog altyd 'n voorreg om dit te deel met ander dissipels wat die beginsel van twee-twee toepas.